Diari Oficial de la Generalitat Valenciana


Sumari del DOGV 5139, del 21-11-2005 (2005/12400)

RESOLUCIÓ de 16 de novembre de 2005, del conseller d'Empresa, Universitat i Ciència i president de l'Institut de la Petita i Mitjana Indústria de la Generalitat Valenciana (IMPIVA), per la qual es convoquen els Premis Nova 2005.
------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5139

Data del DOGV
:   21-11-2005

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2005/12070


Data del document
:   16-11-2005

Organisme emissor
:   Institut de la Petita i Mitjana Indústria de la Generalitat Valenciana (IMPIVA)

Tipus de document
:   Resolució

Descriptors 

:   * competitivitat
    * premi cultural
    * innovació
    * empresa
    * distinció honorífica
    * estructura industrial

RESOLUCIÓ de 16 de novembre de 2005, del conseller d'Empresa, Universitat i Ciència i president de l'Institut de la Petita i Mitjana Indústria de la Generalitat Valenciana (IMPIVA), per la qual es convoquen els Premis Nova 2005. [2005/M12875]
  
Els Premis Nova són una iniciativa de la Generalitat Valenciana, l'objectiu de la qual és reconéixer, servir d'estímul i donar a conéixer la tasca de les empreses de la Comunitat Valenciana que obrin nous camins en la gestió empresarial, en aspectes rellevants per a la competitivitat i per a un funcionament econòmic més eficient, i mantenen els seus compromisos amb la societat i el medi ambient.
  
Els Premis Nova volen distingir projectes perquè servisquen com a referent a altres empreses, que puguen veure en les guardonades una experiència d'èxit a través del coneixement de mètodes, tecnologia i resultats obtinguts per estes empreses pioneres.
  
Els Premis Nova també volen distingir aquells instituts o grups de les universitats de la Comunitat Valenciana o altres organismes d'investigació que s'hagen distingit pel seu compromís en la transferència de tecnologia envers el teixit empresarial, o en la formació de professionals amb les capacitats tecnològiques que haja permés la millora de la competitivitat de les seues empreses.
  
De la mateixa manera, és objectiu dels premis, a través de la seua divulgació, donar a conéixer a la societat valenciana experiències innovadores i èxits empresarials del nostre entorn que afavorisquen el desenvolupament d'un ambient de més i millor coneixement de la realitat empresarial més innovadora en tots els aspectes que constituïxen esta realitat: tecnologia, I+D, disseny, tècniques de comercialització, oportunitats d'ocupació més qualificada, entorn industrial respectuós amb el medi ambient, etcètera.
  
La Conselleria d'Empresa, Universitat i Ciència, com a màxim òrgan encarregat de la direcció i l'execució de la política del Consell en matèria d'empresa, ha desenvolupat durant el 2005, juntament amb els representants dels sectors empresarials valencians, el Pla de Competitivitat de l'Empresa Valenciana. En este s'establix una estratègia col·lectiva a través del desenvolupament de plans de caràcter sectorial que, de manera consensuada i participativa, proposen, tant per als sectors consolidats com per als emergents, un conjunt estructurat i concret de mesures per a avançar en el futur, en els àmbits de la I+D+i, la qualificació del capital humà, el desenvolupament empresarial, la comercialització i l'estructuració i regulació de mercats.
  
És per això que en esta convocatòria dels Premis Nova es volen distingir les millors iniciatives en cada un dels àmbits identificats en el Pla de Competitivitat de l'Empresa Valenciana, utilitzant com a criteri fonamental per a valorar estes iniciatives el grau de correlació amb les mesures recollides en els respectius plans sectorials, com a garantia que els projectes premiats assoliran els objectius identificats pels més qualificats representants dels distints sectors.
  
Finalment, en esta novena edició, els Premis Nova constituïxen una oportunitat de trobada entre empreses, organitzacions representatives del món empresarial, entitats de suport a la indústria, entitats de promoció de la ciència i la tecnologia, entitats de formació tècnica i empresarial, etc. que facilita un marc per al mutu coneixement, l'intercanvi d'idees i el foment de la cooperació.
  
Per això, i de conformitat amb les atribucions que m'atorga l'article 5.2.i) del Decret 111/2004, de 2 de juliol, del Consell de la Generalitat, pel qual s'aprova el Reglament de l'IMPIVA, resolc:
  
1. Convocar la novena edició dels Premis Nova i aprovar les bases de la convocatòria que s'inclouen com a annex de la present resolució.
  
2. L'import dels premis, amb una quantitat global màxima de 150.000 euros, serà satisfet a càrrec de la línia pressupostària T4651000, «Millora de la competitivitat i desenvolupament del teixit productiu», del pressupost de l'IMPIVA per a l'any 2005.
  
3. Facultar el director general de l'IMPIVA per a dictar les resolucions necessàries que requerisquen el desenvolupament, l'eficàcia i l'execució de la present resolució.
  
València, 16 de novembre de 2005.- El conseller d'Empresa, Universitat i Ciència i president de l'IMPIVA: Justo Nieto Nieto.
  
ANNEX
  
Bases
  
Premis Nova 2005
  
Objecte dels premis
  
L'objecte dels Premis Nova és distingir les millors iniciatives coincidents amb els objectius del Pla de Competitivitat de l'Empresa Valenciana i en especial aquelles que han destacat en aspectes rellevants per a la millora de la competitivitat i el desenvolupament econòmic, convertint-se així en models per al teixit empresarial valencià.
  
Categories
  
En l'edició dels Premis Nova 2005 es concediran premis en les següents categories:
  
- Premis Nova per a Sectors Consolidats.
  
Es concedirà un premi per a una empresa, de cada un dels sectors indicats a continuació, que haja desenvolupat projectes o actuacions per a millorar la competitivitat, basats en les directrius establides en el Pla de Competitivitat de l'Empresa Valenciana, en especial a través de la I+D+i, la internacionalització, la gestió del disseny, la cooperació i la gestió empresarial innovadora:
  
Agroalimentari
  
Arts gràfiques
  
Artesania
  
Construcció
  
Calçat
  
Ceràmica
  
Joguet
  
Fusta i Moble
  
Metall Il·luminació
  
Químic
  
Tèxtil
  
Turisme
  
Transport
  
- Premis Nova a Sectors Emergents
  
Es concedirà un premi per a una empresa, de cada un dels sectors indicats a continuació, que haja desenvolupat un projecte per a millorar la competitivitat, basat en les directrius establides en el Pla de Competitivitat de l'Empresa Valenciana, en especial a través de la I+D+i, la internacionalització, la gestió del disseny, la cooperació i la gestió empresarial innovadora:
  
Aqüicultura
  
Audiovisual
  
Biomedicina
  
Energies renovables
  
Moda i Complements
  
Sociosanitari
  
- Premis Nova a Emprenedors
  
Es concediran tres premis per a empreses de recent creació, una per cada província de la Comunitat Valenciana, que hagen aplicat els resultats de projectes d'investigació i desenvolupament realitzats per la mateixa empresa o que siguen conseqüència d'acords de transferència de tecnologia amb centres d'investigació públics o privats, o destaquen per la posada en marxa d'un projecte marcadament innovador en la seua organització, gestió o producte.
  
- Premis Nova a la Formació, Investigació i Innovació
  
Es concediran tres premis per a organismes i associacions d'investigació, agrupacions, entitats o instituts universitaris i centres d'ensenyament superior de la Comunitat Valenciana que hagen desenvolupat projectes de caràcter innovador relacionats amb el món de l'empresa, a través de contractes o convenis de col·laboració, amb la finalitat última d'incrementar la transferència de coneixements de la universitat a l'empresa a fi d'obtenir resultats pràctics i una millora sostinguda de la competitivitat.
  
Presentació de candidatures
  
Les candidatures seran presentades pels interessats que opten als distints premis, d'acord amb el model de sol·licitud i de memòria tècnica disponibles en la pàgina web de l'IMPIVA www.impiva.es, a les quals podrà adjuntar-se la documentació addicional de caràcter tècnic que reforce els continguts de la memòria presentada.
  
L'esmentada documentació es presentarà necessàriament en el Registre d'entrada de les seus de l'IMPIVA indicades a continuació, en horari de 09.00 a 14.00 hores, de dilluns a divendres, i de 17.00 a 19.00 hores, de dilluns a dijous:
  
IMPIVA València
  
Plaça de l'Ajuntament, 6
  
46901 València
  
Telèfon: 85 302 89 49
  
IMPIVA Alacant
  
Carrer de Churruca, 29 € Oficina PROP
  
03133 Alacant
  
Telèfon: 936 17 09 42
  
IMPIVA Castelló
  
Avinguda dels Germans Bou, 47 € Oficina PROP
  
12079 Castelló de la Plana
  
Telèfon: 127 90 16 02
  
El termini de presentació de candidatures finalitzarà el dia 1 de desembre de 2005 a les 19.00 hores.
  
La participació en la present edició de premis implica l'acceptació d'estes bases.
  
Requisits dels candidats
  
1. Tenir la seu social, delegació o establiment productiu a la Comunitat Valenciana.
  
2. Estar al corrent en el compliment de les obligacions tributàries i davant la Seguretat Social, aspecte que es comprovarà des de l'IMPIVA mitjançant sol·licitud a les administracions competents.
  
3. No estar sotmesos a cap de les prohibicions per a obtenir la condició de beneficiari assenyalades en l'apartat 2 de l'article 13 de la Llei 38/2203, de 17 de novembre, General de Subvencions.
  
Requisits dels projectes o actuacions
  
1. Estar desenvolupats en l'àmbit de la Comunitat Valenciana.
  
2. Haver conclòs preferentment entre l'1 de gener de 2004 i el 31 d'octubre de 2005, o que puguen aportar-se resultats concrets del seu desenvolupament en este període. Podran considerar-se també candidatures que hagen tingut una trajectòria mantinguda d'activitats o projectes, en la línia d'estos premis, durant un termini de temps major.
  
Dotació dels premis
  
Cada premi consistirà en una dotació econòmica de 6.000 euros, un guardó i un diploma de reconeixement.
  
Criteris de valoració
  
I+D+i - Fins a 25 punts.
  
- Nombre de contractes amb centres tecnològics.
  
- Nombre de projectes aprovats en convocatòries públiques d'ajudes: IMPIVA, CDTI, PROFIT, EUREKA/IBEROEKA, Programa Marc de la UE, etcètera.
  
- Nombre de patents sol·licitades.
  
- Esforç mesurat a través de la ràtio (Despesa en I+D+i) / Volum de vendes
  
- Èxit de l'activitat d'I+D+i.
  
Internacionalització - Fins a 20 punts
  
- Aplicació de les noves tecnologies per a la implantació de sistemes de comercialització o distribució internacional.
  
- Implantació exterior: creació o expansió d'una xarxa de distribució comercial en l'exterior, obertura de delegacions comercials o centres fabrils en l'estranger.
  
- Posició de la marca pròpia en l'àmbit internacional.
  
- Participació destacada i continuada en accions de promoció internacionals: fires, missions comercials, publicitat en mitjans especialitzats, etc.
  
Gestió del disseny - Fins a 15 punts
  
- Trajectòria de l'empresa en l'àmbit del disseny.
  
- Implementació de sistemes de gestió del disseny en l'empresa.
  
- Aplicació del disseny per a millorar la relació producte/usuari i adequar-se als requeriments dels consumidors.
  
Cooperació - Fins a 10 punts
  
- Participació en projectes de cooperació amb altres empreses o entitats.
  
- Acords estables de cooperació mitjançant consorcis, agrupacions d'interés econòmic o altres fórmules.
  
- Participació en projectes de cooperació d'àmbit internacional.
  
Gestió empresarial innovadora - Fins a 30 punts
  
Grau d'adequació amb el Pla de Competitivitat de l'Empresa Valenciana, grau de novetat del projecte en l'àmbit sectorial, caràcter singular i exemplificador en el col·lectiu empresarial. Aplicació de coneixements, tècniques noves i implantació de sistemes de gestió que contribuïsquen a un avanç notable en la posició competitiva de l'empresa en els mercats.
  
Formació, Innovació i Investigació
  
Per a la categoria Formació, Innovació i Investigació es tindrà en compte el criteri de Gestió Empresarial Innovadora i addicionalment es valoraran els següents aspectes (fins a 30 punts):
  
- Desenvolupament de projectes de col·laboració amb empreses en àmbits I+D+i.
  
- Participació en projectes en l'àmbit de la innovació que contribuïsquen al desenvolupament socioeconòmic de la Comunitat Valenciana.
  
- Desenvolupament de projectes en línies d'investigació avançada que destaquen en l'àmbit nacional o internacional.
  
- Acords i accions de col·laboració amb altres centres de referència nacionals i internacionals, participació en xarxes de coneixement internacionals.
  
Tindran preferència en l'adjudicació en cas d'empat en la puntuació final:
  
- Els projectes presentats per aquelles entitats o empreses que acrediten ocupar un percentatge de treballadors discapacitats superior respecte de la plantilla de l'entitat o de l'empresa que tenien amb anterioritat a la present convocatòria, de conformitat amb el que s'ha establit en l'article 8 de la Llei 11/2003, de 10 d'abril, sobre l'estatut de les persones amb discapacitat de la Comunitat Valenciana, i en general aquells que reunisquen els requisits previstos en l'esmentada llei.
  
- Els projectes presentats per entitats o empreses que acrediten tenir un pla d'igualtat visat per l'òrgan competent de la Generalitat Valenciana, de conformitat amb el que s'ha establit en la Llei 9/2003, de 2 d'abril, de la Generalitat Valenciana, per a la igualtat entre dones i homes.
  
- Els projectes que incidisquen positivament en col·lectius socialment desfavorits o que experimenten condicions, situacions i necessitats especials a l'hora d'emprendre activitats empresarials o introduir-se en el mercat laboral.
  
Procediment de concessió i lliurament dels premis
  
Una vegada tancat el termini de presentació de candidatures es constituirà un grup de treball integrat per personal de l'IMPIVA i, si és el cas, extern, per a l'estudi i la revisió de la documentació aportada. El grup de treball informarà el jurat de les candidatures presentades.
  
El procediment de concessió serà en règim de concurrència competitiva. Per a la concessió dels premis, el jurat realitzarà una comparació de les candidatures presentades, i hi establirà una prelació d'acord amb els criteris de valoració establits en la present convocatòria, i elevarà proposta al conseller d'Empresa, Universitat i Ciència i president de l'IMPIVA, el qual dictarà resolució de concessió dels premis que serà notificada als beneficiaris i publicada en el Diari Oficial de la Generalitat Valenciana.
  
El jurat serà nomenat pel conseller d'Empresa, Universitat i Ciència i president de l'IMPIVA i estarà compost per:
  
- President: el secretari autonòmic d'Empresa.
  
- Vicepresident: el secretari autonòmic d'Universitat, Ciència i Tecnologia.
  
- Cinc vocals entre els membres de l'Oficina per a la Gestió dels Plans de Competitivitat Empresarials, òrgan creat per mitjà d'Orde de 29 de juliol de 2005, de la Conselleria d'Empresa, Universitat i Ciència. Un d'estos membres actuarà com a secretari amb veu i vot.
  
- Dos vocals entre destacades personalitats dels àmbits empresarials, científics o tecnològics.
  
Qualsevol categoria dels premis podrà quedar deserta si el jurat considera que les candidatures presentades no reunixen els mèrits suficients per a ser premiades.
  
El lliurament dels premis es realitzarà en acte públic, i es comunicarà oportunament el lloc i la data de realització d'este.
  
El pagament del premi es realitzarà per transferència bancària al compte designat pel premiat.